CELEX: 62010CN0048
Language: el
Date: 2010-01-28 00:00:00
Title: Υπόθεση C-48/10: Προσφυγή της Ευρωπαϊκής Επιτροπής κατά του Βασιλείου της Ισπανίας που ασκήθηκε στις 28 Ιανουαρίου 2010

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/24
            
         Προσφυγή της Ευρωπαϊκής Επιτροπής κατά του Βασιλείου της Ισπανίας που ασκήθηκε στις 28 Ιανουαρίου 2010
   (Υπόθεση C-48/10)
   2010/C 100/35
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωπος: A. Alcover San Pedro)
   
      Καθού: Βασίλειο της Ισπανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, μη λαμβάνοντας τα απαραίτητα μέτρα ώστε οι αρχές να μεριμνούν, με άδειες χορηγούμενες σύμφωνα με τα άρθρα 6 και 8 ή με την προσήκουσα επανεξέταση των όρων χορηγήσεως των αδειών και, ενδεχομένως, την επικαιροποίησή τους, ώστε να εξακολουθήσει η εκμετάλλευση των υφισταμένων εγκαταστάσεων κατά τις προβλεπόμενες στα άρθρα 3, 7, 9, 10 και 13, στο άρθρο 14, στοιχεία α' και β', και στο άρθρο 15, παράγραφος 2, απαιτήσεις, το αργότερο μέχρι τις 30 Οκτωβρίου 2007, με την επιφύλαξη άλλων ειδικών κοινοτικών διατάξεων, παρέβη τις υποχρεώσεις που υπέχει από το άρθρο 5, παράγραφος 1, της οδηγίας 2008/1/ΕΚ (1) του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρυπάνσεως (οδηγία IPPC).
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         
      Λόγοι και κύρια επιχειρήματα
   
   Κατά το άρθρο 5, παράγραφος 1, της οδηγίας 2008/1/ΕΚ, η προθεσμία προς συμμόρφωση με την υποχρέωση προσαρμογής των υφιστάμενων εγκαταστάσεων προς τις απαιτήσεις της οδηγίας IPPC, με τη χορήγηση ολοκληρωμένης περιβαλλοντικής άδειας, έληξε στις 30 Οκτωβρίου 2007.
   Κατά την ημερομηνία αυτή, πλείονες υφιστάμενες εγκαταστάσεις εξακολουθούσαν να λειτουργούν στην Ισπανία χωρίς την εν λόγω άδεια. Μετά την έναρξη διαδικασίας λόγω της παραβάσεως αυτής, επιταχύνθηκε η διαδικασία χορηγήσεως των περιβαλλοντικών αδειών, χωρίς ωστόσο να σταματήσει η παράβαση αυτή ούτε εντός της ταχθείσας με την αιτιολογημένη γνώμη προθεσμίας, ούτε, σύμφωνα με τις πληροφορίες που διαθέτει η Επιτροπή, μέχρι σήμερα. Δυνάμει των στοιχείων που προσκομίσθηκαν από τις εθνικές αρχές με την απάντησή τους στην αιτιολογημένη γνώμη, κατά την ημερομηνία λήξεως της ταχθείσας με την αιτιολογημένη γνώμη προθεσμίας προς συμμόρφωση με τις υποχρεώσεις του άρθρου 5, παράγραφος 1, της οδηγίας, 533 υφιστάμενες εγκαταστάσεις εξακολουθούσαν να λειτουργούν χωρίς την υποχρεωτική άδεια IPPC.
   Υπό τις συνθήκες αυτές, είναι προφανές ότι το Βασίλειο της Ισπανίας εξακολουθεί να μη συμμορφώνεται προς τις υποχρεώσεις που υπέχει από τη διάταξη αυτή.
   
      (1)  ΕΕ L 24 της 29.1.2008, σ. 8.